**POZIV**

**na sudjelovanje u savjetovanju s javnošću**

**o**

**NACRTU PLANA PROMICANJA**

**ZDRAVLJA, PREVENCIJE TE RANOG OTKRIVANJA BOLESTI**

**NA PODRUČJU OSJEČKO-BARANJSKE ŽUPANIJE**

**ZA RAZDOBLJE OD 2024. DO 2026. GODINE**

Člankom 11. stavak 1. podstavak 5. Zakona o zdravstvenoj zaštiti („Narodne novine“ broj 100/18., 147/20., 119/22., 156/22. i 33/23.), propisano je da jedinica područne (regionalne) samouprave ostvaruje svoja prava, obveze, zadaće i ciljeve na području zdravstvene zaštite tako da za područje jedinice područne (regionalne) samouprave donosi jednogodišnje i trogodišnje planove promicanja zdravlja, prevencije te ranog otkrivanja bolesti.

Ministar zdravstva je dana 14. veljače 2020. godine donio Plan zdravstvene zaštite Republike Hrvatske („Narodne novine“ broj 19/20.) kojim su određeni zadaće i ciljevi zdravstvene zaštite, prioritetna razvojna područja, osnove razvoja sustava zdravstvene zaštite, zdravstvene potrebe stanovništva od posebnoga interesa za Republiku Hrvatsku, specifične potrebe i mogućnosti ostvarivanja zdravstvene zaštite na potpomognutim područjima ili područjima s razvojnim posebnostima, nositelji zadaća i rokovi za ostvarivanje Plana, osnove razvoja zdravstvene djelatnosti po razinama, uključujući izobrazbu i usavršavanje radnika u sustavu zdravstvo te mjerila za određivanje mreže javne zdravstvene službe uzimajući u obzir dostupnost zdravstvene zaštite po područjima.

Točkom IV. Plana zdravstvene zaštite RH propisano je da se u svrhu ostvarivanja ciljeva utvrđenih Planom određuju prioritetna razvojna područja, između ostalog, promicanje zdravlja i prevencija bolesti, sprječavanje i suzbijanje zaraznih, masovnih kroničnih bolesti te ozljeda i invaliditeta, promicanje zaštite zdravlja na radu i jačanje prevencije na tom području, zaštita ranjivih i socijalno ugroženih skupina stanovništva kao i nadzor nad čimbenicima okoliša (fizikalnim, biološkim i kemijskim) koji utječu na zdravlje građana.

Nadalje, točkom V. Plana zdravstvene zaštite RH navode se zdravstvene potrebe stanovništva od posebnog interesa za Republiku Hrvatsku, a to su:

– osiguranje zdravog okoliša (zrak, voda, zdravstvena ispravnost hrane, predmeta koji dolaze u dodir s hranom i predmeta opće uporabe, određivanje prisutnosti genetski modificiranih organizama u hrani, stočnoj hrani i sjemenju, smanjenje rizika izlaganja zračenju, sigurna dispozicija otpada, sigurno upravljanje kemikalijama i biocidnim pripravcima)

– prevencija, rano otkrivanje, dijagnostika, liječenje, zdravstvena njega te rehabilitacija kroničnih nezaraznih bolesti (kardiovaskularne bolesti, šećerna bolest, zloćudne novotvorine, ozljede, bolesti mišićno koštanog sustava, kronična opstrukcijska bolest pluća, duševne bolesti i bolesti ovisnosti)

– sprječavanje i suzbijanje zaraznih bolesti

– cijepljenje

– zaštita i unaprjeđenje reproduktivnog zdravlja

– promicanje zdravih navika djece (prehrana, dojenje, tjelesna aktivnost)

– zaštita i unaprjeđenje oralnog zdravlja

– promicanje tjelesnog i mentalnog zdravlja.

S obzirom da je člankom 134. Zakona o zdravstvenoj zaštiti propisana djelatnost i poslovi zavoda za javno zdravstvo jedinice područne (regionalne) samouprave, među kojima su promicanje zdravlja na području jedinice područne (regionalne) samouprave, odnosno zdravstveno prosvjećivanje s promicanjem zdravlja i prevencije bolesti, planiranje, predlaganje i sudjelovanje u provođenju mjera i aktivnosti za sprječavanje, rano otkrivanje i suzbijanje kroničnih nezaraznih bolesti, uključujući bolesti ovisnosti, planiranje, predlaganje i provođenje mjera promicanja tjelesnog, mentalnog i spolnog/reproduktivnog zdravlja, te praćenje, analiza i ocjena utjecaja okoliša i hrane na zdravstveno stanje stanovništva na svom području, Upravni odjel za zdravstvo, socijalnu skrb i hrvatske branitelje Osječko-baranjske županije je u suradnji sa Nastavnim zavodom za javno zdravstvo Osječko-baranjske županije izradio Nacrt Plana promicanja zdravlja, prevencije te ranog otkrivanja bolesti na području Osječko-baranjske županije za razdoblje od 2024. do 2026. godine.

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Plana promicanja zdravlja, prevencije te ranog otkrivanja bolesti na području Osječko-baranjske županije za razdoblje od 2024. do 2026. godine, odnosno u kojem smjeru će se tijekom navedenog razdoblja planirati aktivnosti promicanja zdravlja, te prevencije i ranog otkrivanja bolesti na području Osječko-baranjske županije.

Budući da je riječ o dokumentu kojim se uređuje zdravstvena zaštita koja prema članku 4. i 5. Zakona o zdravstvenoj zaštiti obuhvaća sustav društvenih, skupnih i individualnih mjera, usluga i aktivnosti za očuvanje i unapređenje zdravlja, sprečavanje bolesti te rano otkrivanje bolesti, te predstavlja pravo, a ujedno i obvezu svake osobe u Republici Hrvatskoj, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću.

Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Plana na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge na stranicama raspoloživom obrascu. Postupak savjetovanja provest će se u razdoblju od **04.** **ožujka 2024. do 02. travnja 2024. godine**.

Organizator i nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

Pozivamo vas na sudjelovanje u postupku Savjetovanja, za koju potrebu Vam je na raspolaganju utvrđeni:

* Nacrt Plana promicanja zdravlja, prevencije te ranog otkrivanja bolesti na području Osječko-baranjske županije za razdoblje od 2024. do 2026. godine
* Obrazac sudjelovanja u savjetovanju.